Centurion: Man kritiek ná botsing‘n Foto van die toneel op die M18 in Irene (Foto: Verskaf) ŉ Man, vermoedelik in sy 50’s, is in ŉ kritieke toestand na die hospitaal gehaas nadat ŉ motor en ŉ minibustaxi reg van voor gebots het op die M18 in Irene in Centurion. Russel Meiring, ER24-woordvoerder, sê die bestuurder en passasier van die minibustaxi het langs die motorwrakke gestaan toe nooddienste op die toneel aankom. Die kritiek beseerde man was in die motor vasgekeer. “Paramedici het die beseerdes ondersoek. Die bestuurder van die voertuig het verskeie beserings opgedoen en was in ŉ kritieke toestand. Die bestuurder en passasier van die minibustaxi was ongedeerd,” sê hy. Meganiese toerusting is gebruik om die man uit die motorwrak te bevry deur die dak van die motor af te sny. Die man is met lewensondersteunende middels behandel en toe na ŉ nabygeleë hospitaal vervoer. Meer inligting oor die botsing is nie bekend nie.